Man jok glo oor diefstal van vuurwapensArgieffoto ŉ 22-jarige man het Donderdag in die Witrivier-landdroshof in Mpumalanga verskyn op aanklag van meineed. Die man is in hegtenis geneem nadat hy op 26 November 2018 ŉ vals saak by die Witrivier-polisiestasie aangemeld en aangevoer het ses vuurwapens is uit sy huis gesteel. Sers. Gerald Sedibe, woordvoerder van die polisie, het gesê die man het in sy beëdigde verklaring aangevoer drie mans het hom Maandagoggend vroeg in sy huis oorval en een het hom met ŉ mes gedreig. Hulle wou weet waar die kluis is en toe die vuurwapens gesteel voor hulle van die toneel gevlug het. “Die polisie het dadelik ŉ saak van huisroof ondersoek. Die ondersoek het dit egter vinnig aan die lig gebring dat daar geen huisroof was nie. Die verdagte het die vuurwapens self weggesteek,” het Sedibe verduidelik. “Polisiebeamptes het agt vuurwapens gevind – vier is in ŉ nabygeleë bos versteek en vier ander, wat hy in ŉ dam gegooi het, is deur die duikspan uitgehaal.” Die man is daarna in hegtenis geneem op aanklag van meineed. Die motief vir sy optrede is nog nie bekend nie. “Die man bly in aanhouding hangende sy aansoek om borgtog op 5 Desember 2018.”